SKRIFTLIG FORESPØRGSEL E-0897/98

af Daniela Raschhofer (NI) til Kommissionen

(26. marts 1998)

Om: Telefontakster

Østrig har sammenlignet med de øvrige EU-stater de højeste telefontakster. Hidtil har Österreichische Post und Telekom AG været eneudbyder på fastnettet. Kommissionen afslutter i øjeblikket en undersøgelse af telefontaksterne i medlemsstaterne. I den forbindelse lægger man stor vægt på taksterne for forbindelse mellem fastnet og mobilnet (samtrafik).

1. Omfatter undersøgelsen også takststrukturer uden for samtrafik?

2. Hvilke foranstaltninger kan og vil Kommissionen træffe, hvis den konstaterer, at der er tale om konkurrenceforvridning?

3. Hvorledes evaluerer Kommissionen, at den økonomiske udvikling og konkurrenceevnen vil blive påvirket, hvis telefontaksterne i Fællesskabet er højere end taksterne i USA?

Svar afgivet på Kommissionens vegne af Karel Van Miert

(5. maj 1998)

1. Kommissionen har som led i den tredje rapport om implementering af telelovpakken af 25. februar 1998(1) ikke alene undersøgt, hvor langt man er nået med gennemførelsen af Fællesskabets liberaliserings- og harmoniseringsdirektiver, men også en række såkaldte økonomiske indikatorer. Bilag III til denne rapport indeholder detaljerede tabeller for hver enkelt medlemsstat, der bl.a. viser de gældende takster, herunder også udgifterne ved samtrafik ved telefonopkald mellem to faste net eller mellem faste og mobile net.

Mere specielt skal det nævnes, at Kommissionen i sin henstilling af 8. januar 1998 om samtrafik på et liberaliseret telemarked(2) har fastsat følgende "best current practice", hvad angår takster ved samtrafik: 0,6-1,0 ECU/100 pr. minut på lokalt plan, 09-1,8 ECU/100 pr. minut på én enkelt transitopkobling mellem hovedstæder, 1,5-2,6 ECU/100 pr. minut på dobbelt transitopkobling på nationalt plan. Disse tal gælder for afsluttede opkald på faste net i spidsbelastningsperioderne. Udgifter til fremføringsetablering er i givet fald inkluderet, men andre ikke-trafikrelaterede takster er ikke medtaget.

2. Hvis det skulle vise sig, at takster for samtrafik ikke svarer til de underliggende omkostninger, er der tale om for høje takster i strid med EF-traktatens artikel 86. Kommissionen undersøger derfor taksterne for samtrafik i lyset af ovennævnte "best current practice" for at kunne afgøre, om der eventuelt er grund til at indlede procedure over for den pågældende operatør.

Takstreglerne er imidlertid et anliggende, der falder ind under national lovgivning, således som fastsat i stk. 3, tredje led, i bilaget til Rådets direktiv 90/387/EØF af 28. juni 1990 om oprettelse af det indre marked for teletjenester ved gennemførelse af tilrådighedsstillelse af åbne net ONP(3), således som ændret som ved Parlamentets og Rådets direktiv 97/91/EF af 6. oktober 1997(4). Kommissionen vil således ikke gribe ind, hvis samtrafikomkostningerne kun ligger lidt over den såkaldte "best current practice", eller hvis den nationale myndighed er ved at undersøge sagen.

Skønt operatører med en betydelig magt på markedet i henhold til Parlamentets og Rådets direktiv 97/33/EF af 30. juni 1997 om samtrafik på teleområdet(5) er forpligtet til at praktisere omkostningsorienterede takster, vil takster udelukkende blive vurderet som for høje i henhold til Fællesskabets konkurrenceregler, når der er et betydeligt misforhold mellem takster og omkostninger eller mellem konkurrerende markeder.

Hvad angår takster for samtrafik mellem faste og mobile net, indlede Kommissionen den 20. januar 1998 - på eget initiativ procedurer over for en række operatører i samtlige medlemsstater. Anmodninger om oplysninger blev fremsendt, og de modtagne svar er for øjeblikket ved at blive gennemgået. Hvad angår takster for samtrafik mellem faste net, indledte Kommissionen på eget initiativ den 20. marts 1998 procedurer over for operatører i Irland og i Portugal og har også fremsendt anmodninger om oplysninger.

3. Hele liberaliseringsprocessen på teleområdet tager sigte på at skabe mere konkurrence både til fordel for erhvervslivet og forbrugerne på et stadig mere globaliseret marked. Omkostningerne ved informationsservice er i den forbindelse et vigtigt element. Ovennævnte tredje rapport viser klart, at liberaliseringen allerede har ført til takstnedsættelser for teletjenester, og det vil forventes, at denne proces vil fortsætte i de kommende år.

(1) KOM(98) 80 endelig udg.

(2) EFT L 73 af 12.3.1998.

(3) EFT L 192 af 24.7.1990.

(4) EFT L 295 af 29.10.1997.

(5) EFT L 199 af 26.7.1997.